|  |
| --- |
| **Projektas**  **PLUNGĖS RAJONO SAVIVALDYBĖS**  **TARYBA** |
| **SPRENDIMAS** |
| **DĖL GYVENTOJŲ INICIATYVŲ, SKIRTŲ GYVENAMAJAI APLINKAI IR VIEŠAJAI INFRASTRUKTŪRAI GERINTI IR KURTI, PROJEKTŲ IDĖJŲ ATRANKOS IR FINANSAVIMO**  **TVARKOS APRAŠO PATVIRTINIMO** |
| 2023 m. lapkričio 30 d. Nr. T1-  Plungė |

Vadovaudamasi Lietuvos Respublikos vietos savivaldos įstatymo 6 straipsnio 28 punktu, Plungės rajono savivaldybės taryba nusprendžia:

1. Patvirtinti Plungės rajono savivaldybės gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2021 m. gruodžio 27 d. sprendimą Nr. T1-319 „Dėl Gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašo patvirtinimo“ su visais pakeitimais.

Savivaldybės meras

SUDERINTA:

Tarybos narys Algirdas Pečiulis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Švietimo ir sporto skyriaus vedėjas Gintautas Rimeikis

Strateginio planavimo ir investicijų skyriaus vedėja Žaneta Vaitkuvienė

Juridinio ir personalo administravimo skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Vietos ūkio skyriaus vedėjas Arvydas Liutika

Architektūros ir teritorijų planavimo skyriaus vedėjas Tomas Jocys

Informacinių technologijų skyriaus vedėjas Remigijus Ačas

Protokolo skyriaus kalbos tvarkytoja Simona Grigalauskaitė

Sprendimą rengė Strateginio planavimo ir investicijų skyriaus vyresn. specialistė Eglė Makarevičienė

PATVIRTINTA

Plungės rajono savivaldybės

tarybos 2023 m. lapkričio 30 d.

sprendimu Nr. T1-

**GYVENTOJŲ INICIATYVŲ, SKIRTŲ GYVENAMAJAI APLINKAI IR VIEŠAJAI INFRASTRUKTŪRAI GERINTI IR KURTI, PROJEKTŲ IDĖJŲ ATRANKOS IR FINANSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašas (toliau – Aprašas) nustato Plungės rajono savivaldybės (toliau – Savivaldybė) biudžeto lėšomis finansuojamų Lietuvos Respublikos piliečių inicijuotų projektų viešosiose erdvėse idėjų pasiūlymų teikimo, vertinimo, atrankos, lėšų skyrimo, projektų įgyvendinimo tvarką.

2. Gyventojų projektų idėjų, skirtų gyvenamajai aplinkai ir viešajai infrastruktūrai gerinti ir kurti, finansavimo tikslas – didinti piliečių įtraukimo į Savivaldybės biudžeto formavimą galimybes. Pagrindiniai uždaviniai yra skatinti piliečių iniciatyvas Savivaldybėje, gerinti ir stiprinti vietinės valdžios ryšius su gyventojais, aktyvinti gyventojų dalyvavimą, atnaujinant viešąsias erdves, skatinti diskusijas Savivaldybės plėtros tema.

3. Gyventojų projektų idėjos, skirtos gyvenamajai aplinkai ir viešajai infrastruktūrai gerinti ir kurti, įgyvendinamos kasmet, numatant tam priemonę Savivaldybės strateginiame veiklos plane ir lėšas Savivaldybės biudžete.

4. Apraše vartojamos sąvokos:

4.1. **Pareiškėjas** – Lietuvos Respublikos pilietis, siūlantis gyvenamosios aplinkos Plungės rajono savivaldybėje gerinimo projektų idėjas.

4.2. **Projektas** – nekomercinės paskirties infrastruktūrinis (išskyrus gatvių (kelių) ir jų elementų įrengimą, rekonstravimą ir remontą) projektas, įgyvendinamas per 1 metus nuo laimėtojo paskelbimo, kurio bendra įgyvendinimo vertė neviršija 20 tūkst. eurų.

4.3. **Projekto idėjos rezultatas** – baigtinis ir įrengtas (įgyvendintas) viešojoje erdvėje.

4.4. **Projekto idėjos pasiūlymas** – pagal Savivaldybės administracijos direktoriaus patvirtintą formą parengtas dokumentas su priedais, kurį pateikia Pareiškėjas, išdėstydamas idėją.

4.5. **Balsavimas už projektų įgyvendinimą** – jaunimo (asmuo nuo 14 iki 29 metų (įskaitytinai)) ir kitų balsavimo teisę turinčių Savivaldybės gyventojų balsavimas internetu (ar kitomis balsavimo kvietime nurodytomis priemonėmis) už Pareiškėjų pateiktus ir Aprašo reikalavimus atitinkančius projektų idėjų pasiūlymus.

4.6. **Kvietimas teikti projekto idėjos pasiūlymus** (toliau – Kvietimas) – viešoje erdvėje (interneto svetainėje www.plunge.lt ir Savivaldybės socialinio tinklo paskyroje) publikuojamas skelbimas, kuriame nurodama Projekto idėjos pasiūlymų pateikimo tvarka ir terminai.

4.7. **Viešoji erdvė** – gyvenamosios vietovės urbanizuotos arba urbanizuojamos teritorijos erdvinės struktūros elementas, skirtas visuomenės bendriesiems interesams, ir Lietuvos valstybei nuosavybės teise priklausanti, Savivaldybei nuosavybės teise priklausanti žemė ar Savivaldybės ir Savivaldybės įstaigų kitais pagrindais valdoma žemė, kurios teritorija nėra teritorijų planavimo dokumentais priskirta konkrečiam subjektui.

4.8. **Dailės kūriniai** – viešoje vietoje statomi ar įrengiami meniniai ir memorialiniai objektai.

4.9.  **Keliai** – inžinerinis statinys, skirtas transporto priemonių ir pėsčiųjų eismui. Kelio elementai yra šie: žemės sankasa, važiuojamoji dalis, kelkraščiai, skiriamoji juosta, kelio grioviai kitos vandens nuleidimo sistemos, sankryžos, autobusų sustojimo aikštelės, poilsio aikštelės, pėsčiųjų ir dviračių takai, kelio statiniai, techninės eismo reguliavimo priemonės, želdiniai, esantys kelio juostoje, kelio oro sąlygų stebėjimo ir transporto eismo apskaitos, apšvietimo ir kiti įrenginiai su šių elementų užimama žeme.

**II SKYRIUS**

**PROJEKTŲ IDĖJŲ PASIŪLYMŲ TEIKIMO TVARKA**

5. Projektų idėjų pasiūlymai teikiami ir gali būti vertinami vienoje arba keliose Projektų kategorijose:

5.1. Plungės miesto seniūnijoje įgyvendinamo Projekto, kurio bendra įgyvendinimo vertė neviršija 20 tūkst. eurų;

5.2. Savivaldybės teritorijoje, išskyrus Plungės miesto seniūnijos teritoriją, įgyvendinamo Projekto, kurio bendra įgyvendinimo vertė neviršija 20 tūkst. eurų.

6. Projektų idėjų pasiūlymus gali teikti Lietuvos Respublikos pilietis.

7. Projektų idėjų pasiūlymai teikiami vadovaujantis Aprašu bei Kvietime nustatyta tvarka ir terminais:

7.1. Direktoriaus įsakymu sudarytos darbo grupės sprendimu Kvietime gali būti nurodoma, kurios idėjos Savivaldybėje bus laikomos prioritetinėmis.

7.2. Kvietimas skelbiamas Savivaldybės interneto svetainėje www.plunge.lt ir Savivaldybės socialinio tinklo paskyroje. Už Kvietimo paskelbimą, viešinimą yra atsakingas Strateginio planavimo ir investicijų skyrius.

8. Kvietime nurodoma:

8.1. gyventojų inicijuotų Projektų, skirtų gyvenamajai aplinkai gerinti, įgyvendinimui suplanuota lėšų suma;

8.2. Projektų idėjų pasiūlymų priėmimo laikotarpis;

8.3. Projektų idėjų pasiūlymų teikimo adresas ir būdas;

8.4. Savivaldybės darbuotojo (-ų), atsakingo (-ų) už Kvietimą, konsultaciją Projekto idėjos klausimais, vardas ir pavardė, pareigos, telefono numeris, elektroninio pašto adresas;

8.5. kita reikalinga informacija.

9. Pareiškėjai Kvietime nustatyta tvarka ir terminais pateikia užpildytą nustatytos formos Projekto idėjos pasiūlymą ir privalomą pateikti kitą reikalingą informaciją.

10. Reikalavimai Projekto idėjos pasiūlymui:

10.1. Projektas turi būti įgyvendinamas Savivaldybės viešosiose erdvėse;

10.2. Projektas turi būti viešosios infrastruktūros (išskyrus gatvių (kelių) ir jų elementų įrengimą, rekonstravimą ir remontą, nekomercinis, gyvenamosios aplinkos gerinimo projektas;

10.3. Projekto sprendiniai neturi prieštarauti toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdyti esamiems inžineriniams tinklams ir komunikacijų sistemoms eksploatuoti;

10.4. Projektas nėra Savivaldybės administracijos parengto projekto dalis;

10.5. Projekto idėjos rezultatas bus baigtinis ir įrengtas (įgyvendintas) viešojoje erdvėje.

11. Už Projekto idėją balsavę asmenys bus tikrinami, ar yra deklaravę gyvenamąją vietą Savivaldybės teritorijoje.

12. Pareiškėjas turi teisę Projekto idėjos pasiūlymą atsiimti bet kuriuo metu iki viešos atrankos paskelbimo pradžios.

**III SKYRIUS**

**PROJEKTŲ IDĖJŲ PASIŪLYMŲ VERTINIMAS IR ATRANKA**

13. Pateikti Projektų idėjų pasiūlymai vertinami pasibaigus jų priėmimo terminui.

14. Pateikti Projektų idėjų pasiūlymai vertinami dviem etapais:

14.1. administracinės atitikties vertinimas;

14.2. vieša atranka.

15. Projektų idėjų pasiūlymų administracinės atitikties vertinimas atliekamas ne ilgiau kaip per vieną mėnesį nuo Kvietime nustatyto Projektų idėjų pasiūlymų pateikimo termino pabaigos.

16. Administracinės atitikties vertinimo metu įvertinama, ar:

16.1. Projekto idėjos pasiūlymas ir prie jo pridėti dokumentai gauti iki Projekto idėjos pasiūlymo pateikimo termino pabaigos;

16.2. Projekto idėjos pasiūlymas pateiktas patvirtintomis formomis;

16.3. Projekto idėjos pasiūlymas užpildytas lietuvių kalba;

16.4. Pateikti visi Kvietime nurodyti kartu su Projekto idėjos pasiūlymu privalomi pateikti dokumentai;

16.5. Projekto veiklomis sukurti rezultatai nebus naudojami komerciniais tikslais;

16.6. Projekto idėja nėra Savivaldybės administracijos parengto projekto dalis;

16.7. Projekto idėjos įgyvendinamos Savivaldybės viešojoje erdvėje;

16.8. Projekto idėjos pasiūlyme pateiktas išlaidų pagrįstumas yra realus;

16.9. Projekto idėjos yra techniškai įgyvendinamos Projekto idėjos pasiūlyme nurodytoje vietoje ir netrukdo esamiems inžineriniams tinklams ir komunikacijų sistemoms eksploatuoti;

16.10. Projekto sprendiniai neprieštarauja toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, ir atitinka teisės aktų reikalavimus;

16.11. Projekto idėjos pasiūlyme numatant dailės kūrinių įrengimą yra gautas monumentaliosios dailės kūrinio pastatymo leidimas pagal Plungės rajono savivaldybės monumentaliosios dailės kūrinių statymo ir jų priežiūros tvarkos aprašą;

16.12. už Projekto idėją balsavę asmenys bus tikrinami, ar yra deklaravę gyvenamąją vietą Savivaldybės teritorijoje.

17. Projektų idėjų administracinės atitikties vertinimą atlieka:

17.1. Strateginio planavimo ir investicijų skyrius – 16.1–16.5 papunkčiuose išvardintų sąlygų;

17.2. seniūnija (pagal Projekto įgyvendinimo vietą) – 16.12 papunktyje išvardintų sąlygų;

17.3. Architektūros ir teritorijų planavimo skyrius – 16.6–16.7, 16.10–6.11 papunkčiuose išvardintų sąlygų;

17.4. Vietos ūkio skyrius – 16.8–16.9 papunkčiuose išvardintų sąlygų;

18. Jei Projekto idėjos pasiūlyme pateikta neišsami ar netiksli informacija ir vertintojas negali tinkamai įvertinti paraiškos administracinės atitikties ir tinkamumo, vertintojas turi teisę paprašyti Pareiškėjo per 3 (tris) darbo dienas pateikti trūkstamą informaciją ir dokumentus, papildyti ar patikslinti Projekto idėjos pasiūlyme pateiktą informaciją. Jei Pareiškėjas per 3 (tris) darbo dienas nuo šio prašymo gavimo prašomos informacijos ir dokumentų nepateikia arba pateikia ne visus prašomus dokumentus ir informaciją, vertintojas vertina paraišką remdamasis pateiktais dokumentais.

19. Pateikti svarstyti dokumentai Pareiškėjams negrąžinami.

20. Laikoma, kad Projektų idėjų pasiūlymai įvertinti teigiamai, jeigu tenkina visas administracinės atitikties vertinimo sąlygas, nurodytas Aprašo 16.1–16.11 papunkčiuose. Projektų idėjų pasiūlymai teigiamai įvertinti pagal administracinę atitiktį, apibendrinami ir teikiami viešai atrankai (neteikiant Projekto pareiškėjo asmens duomenų).

**IV SKYRIUS**

**GYVENTOJŲ PRITARIMAS SIŪLOMIEMS ĮGYVENDINTI PROJEKTAMS**

21. Projektų idėjos (be Projekto idėjos pareiškėjo asmens duomenų), atitinkančios Apraše nurodytas administracinės atitikties sąlygas, paskelbiamos interneto svetainėje www.plunge.lt ir vykdoma balsavimo procedūra.

22. Projekto idėjos iniciatoriams Savivaldybės administracija sudaro galimybę visuomenei pristatyti inicijuojamą Projektą.

23. Balsavimas vyksta elektroniniu būdu 14 (keturiolika) kalendorinių dienų nuo jo paskelbimo Kvietime nurodytu adresu. Neturint galimybės balsuoti elektroniniu būdu, balsuoti galima atvykus į Kvietime nurodytas vietas, užpildant nustatytos formos balsavimo kortelę.

24. Balsuojantis asmuo turi duoti sutikimą naudoti asmens duomenis. Šie duomenys viešai neskelbiami ir naudojami tik balsuojančiam asmeniui identifikuoti **ir patikrinti, kiek kartų asmuo balsavo.**

25. Balsuojant kortele, nurodomi: asmens kodas, vardas, pavardė, deklaruota gyvenamoji vieta ir pasirašoma.

26. Balsuojant elektroniniu būdu, nurodomi: asmens kodas, vardas, pavardė, deklaruota gyvenamoji vieta.

27. Vienas gyventojas turi teisę balsuoti ne daugiau kaip už vieną Projektą.

28. Balsavus kelis kartus elektroniniu būdu, galioja paskutinis balsavimas.

29. Balsavus elektroniniu būdu ir užpildžius balsavimo kortelę, galioja elektroniniu būdu užpildytas balsas.

30. Užpildžius kelias balsavimo korteles, nė vienas balsas neįskaitomas.

31. Prireikus nustatyti, ar balsavusieji asmenys yra Savivaldybėje gyvenamąją vietą deklaravę gyventojai, jų pateikti asmens duomenys gali būti patikrinami Gyventojų registro duomenų bazėje. Patikrinimą atlieka seniūnijos (pagal Projekto įgyvendinimo vietą).

**V SKYRIUS**

**PROJEKTŲ FINANSAVIMAS**

32. Daugiausiai gyventojų balsų surinkę Projektai įgyvendinami tik tada, kai surenka minimalų balsų skaičių – 1 % balsų nuo atitinkamoje einamųjų metų sausio 1 d. (pagal seniūnijų pateiktus duomenis) seniūnijoje gyvenamąją vietą deklaravusių asmenų skaičiaus.

33. Savivaldybės administracijos direktoriaus įsakymu iš Strateginio planavimo ir investicijų, Informacinių technologijų skyrių bei seniūnijų atstovų sudaroma 5 narių balsų skaičiavimo darbo grupė.

34.Savivaldybės administracijos direktoriaus įsakymu patvirtinamas daugiausiai balsų surinkusių Projektų sąrašas ir skirtas finansavimas.

35. Savivaldybės administracijos direktoriaus įsakymu tvirtinamame Projektų sąraše nurodomas Savivaldybės administracijos skyrius ir (ar) pavaldžios biudžetinės įstaigos, kurie vykdys Projektą, pavadinimas.

36. Projektų įgyvendinama tiek, kad neviršytų Savivaldybės biudžete patvirtintų lėšų.

37. Projektai 100 proc. finansuojami Savivaldybės biudžeto lėšomis.

38. Savivaldybės administracijos direktoriaus įsakymu patvirtinti Projektai ir jų aprašymai viešai skelbiami Savivaldybės interneto svetainėje www.plunge.lt.

**VI SKYRIUS**

**BAIGIAMOSIOS NUOSTATOS**

39. Asmens duomenys naudojami tik gavus asmens sutikimą juos naudoti. Asmens duomenys naudojami tik Apraše numatytoms procedūroms vykdyti. Asmens duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą, laikymąsi ir įgyvendinimą.

40. Aprašo įgyvendinimą organizuoja Savivaldybės administracijos direktorius.

41. Projektų vykdymo ir lėšų panaudojimo vertinimą atlieka Savivaldybės kontrolės ir audito tarnyba vadovaudamasi jų veiklą reglamentuojančiais teisės aktais.

42. Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**,,DĖL GYVENTOJŲ INICIATYVŲ, SKIRTŲ GYVENAMAJAI APLINKAI IR VIEŠAJAI INFRASTRUKTŪRAI GERINTI IR KURTI, PROJEKTŲ IDĖJŲ ATRANKOS IR FINANSAVIMO**

**TVARKOS APRAŠO PATVIRTINIMO“**

2023 m. lapkričio 8 d.

Plungė

**1. Parengto sprendimo projekto tikslai, uždaviniai.**

Patvirtinti Plungės rajono savivaldybės gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašą (toliau – Aprašas).

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2021 m. gruodžio 27 d. sprendimą Nr. T1-319 „Dėl Gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašo patvirtinimo“ su visais pakeitimais.

**3. Kodėl būtina priimti sprendimą, kokių pozityvių rezultatų laukiama.**

Gyventojų projektų idėjų, skirtų gyvenamajai aplinkai ir viešajai infrastruktūrai gerinti ir kurti, finansavimo tikslas – didinti piliečių įtraukimo į Savivaldybės biudžeto formavimą galimybes. Į balsavimą už projektų įgyvendinimą įtraukiamas jaunimas (asmuo nuo 14 iki 29 metų įskaitytinai). Pagrindiniai uždaviniai yra skatinti piliečių iniciatyvas Savivaldybėje, gerinti ir stiprinti vietinės valdžios ryšius su gyventojais, aktyvinti gyventojų dalyvavimą, atnaujinant viešąsias erdves, skatinti diskusijas Savivaldybės plėtros tema. Pakeitus Gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašą į balsavimą bus įtrauktas jaunimas.

**4**. **Lėšų poreikis ir finansavimo šaltiniai.**

2024 m. iš Savivaldybės biudžeto lėšų planuojama skirti 100 tūkst. eurų gyventojų iniciatyvoms pagal Aprašą įgyvendinti.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Projekto lyginamasis variantas neteikiamas.

**7. Sprendimo projekto antikorupcinis vertinimas.** Vertinimas atliekamas vadovaujantis LR Korupcijos prevencijos įstatymo 8 straipsnio 1 dalies 2 punktu.

**8. Nurodyti, kieno iniciatyva sprendimo projektas parengtas.**

Strateginio planavimo ir investicijų skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbiama.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų

skyriaus vyresn. specialistė Eglė Makarevičienė