**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS TARYBOS 2021 M. SPALIO 28 D. SPRENDIMO NR. T1-259 „DĖL MOKESČIO UŽ VAIKŲ IŠLAIKYMĄ PLUNGĖS RAJONO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠO PATVIRTINIMO“ IR JĮ KEITUSIO SPRENDIMO PAKEITIMO**

2023 m. lapkričio 30 d. Nr. T1-

Plungė

Plungės rajono savivaldybės taryba n u s p r e n d ž i a:

1. Pakeisti Mokesčio už vaikų išlaikymą Plungės rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo (toliau – Aprašas), patvirtinto Plungės rajono savivaldybės tarybos 2021 m. spalio 28 d. sprendimu Nr. T1-259 „DėlMokesčio už vaikų išlaikymą Plungės rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo patvirtinimo“(kartu su 2022 m. balandžio 28 d. sprendimu Nr. T1-90):

1.1. 3.4 papunktį ir išdėstyti jį taip:

„3.4. Savivaldybės tarybos nustatytas mėnesinis mokestis – 9,50 Eur ugdymo ir bendroms įstaigų reikmėms, kuris naudojamas pagal įstaigų patvirtintą tėvų įmokų vaiko ugdymui ir kitoms įstaigos išlaidoms dengti naudojimo tvarkos aprašą priemonėms, priskiriamoms trumpalaikio turto grupei ir skirtoms ugdymui įgyvendinti bei ugdymo aplinkai kurti, higienos, dezinfekcinėms ir valymo reikmėms įsigyti, paslaugoms, susijusioms su ugdymo įgyvendinimu, pažintinei, kultūrinei ar edukacinei veiklai apmokėti. Šis mokestis skaičiuojamas nepriklausomai nuo lankymo dienų ir teikiamų mokesčio lengvatų, išskyrus laikotarpį nuo liepos 1 d. iki rugpjūčio 31 d. Liepos–rugpjūčio mėnesiais mėnesinį mokestį moka tik įstaigą lankančių vaikų tėvai.“

1.2. 3.5.3 papunktį ir išdėstyti jį taip:

„3.5.3. kuriems Savivaldybės mero potvarkiu yra paskirtas privalomas ikimokyklinis ugdymas.“

1.3. 5.2 papunktį ir išdėstyti jį taip:

„5.2. Savivaldybės mero potvarkiu yra paskirtas privalomas ikimokyklinis ugdymas“.

2. Papildyti Aprašą 3.6.3 papunkčiu ir išdėstyti jį taip:

„3.6.3. vaikui išvykstant/keičiant įstaigą (skaičiuojamas mokestis už einamojo mėnesio dienas iki prašymo išbraukti iš įstaigos ugdytinių sąrašų pateikimo).“

3. Nustatyti, kad sprendimas įsigalioja 2024 metų sausio 1 dieną.

Savivaldybės meras

SUDERINTA:

Savivaldybės tarybos narys Algirdas Pečiulis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Švietimo ir sporto skyriaus vedėjas Gintautas Rimeikis

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Švietimo ir sporto skyriaus vyr. specialistė Dangirutė Vaškienė

**ŠVIETIMO IR SPORTO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS TARYBOS 2021 M. SPALIO 28 D. SPRENDIMO NR. T1-259 „DĖL MOKESČIO UŽ VAIKŲ IŠLAIKYMĄ PLUNGĖS RAJONO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠO PATVIRTINIMO“ IR JĮ KEITUSIO SPRENDIMO PAKEITIMO“**

2023 m. lapkričio 10 d.

Plungė

**1. Parengto teisės akto projekto tikslai, uždaviniai, problemos esmė.** Pakeisti Plungės rajono savivaldybės tarybos 2021 m. spalio 28 d. sprendimo Nr. T1-259 „Dėl Mokesčio už vaikų išlaikymą Plungės rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarkos aprašo patvirtinimo“ (kartu su 2022 m. balandžio 28 d. sprendimu Nr. T1-90) (toliau – Aprašas) 3.4 papunktį, keičiant mėnesinio mokesčio sumą bei Aprašą papildyti 3.6.3 papunkčiu dėl mokesčio perskaičiavimo, išvykstant vaikui iš įstaigos.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą**. Patvirtinus šį sprendimo projektą bus reglamentuotas mėnesinio mokesčio dydis bei apskaičiavimas vaikui išvykstant iš ugdymo įstaigos.

**3. Kodėl būtina priimti sprendimą, kokių pozityvių rezultatų laukiama.** Mokestį būtina didinti. Susipažinus su Lietuvos statistikos departamento surinktais duomenimis, vartojimo prekės ir paslaugos 2021 m. lapkričio mėn. – 2023 m. spalio mėn. laikotarpiu išaugo vidutiniškai 25,4 proc. (duomenys suformuoti 2023-11-06 <https://osp.stat.gov.lt/infliacijos-skaiciuokle>). Žemiau lentelėje pateikiami metinės infliacijos minėtu laikotarpiu duomenys, išskaidyti pagal įstaigų įsigyjamų prekių/paslaugų grupes:

|  |  |  |  |  |  |
| --- | --- | --- | --- | --- | --- |
| Eil. Nr. | Vartojimo prekės, paslaugos  (aplinka, netiesioginis ugdymas) | Infliacijos dydis, proc. | Eil. Nr. | Vartojimo prekės, paslaugos  (tiesioginis ugdymas) | Infliacijos dydis, proc. |
| 1 | Trumpalaikio naudojimo prekės | 31,9 | 9 | Sporto, žaidimų įrenginiai | 11,6 |
| 2 | Maistas | 39,9 | 10 | Kultūros paslaugos | 12,4 |
| 3 | Namų ūkio tekstilė | 13,7 | 11 | Knygos | 12,0 |
| 4 | Elektros prietaisai | 10,5 | 12 | Periodiniai leidiniai | 26,0 |
| 5 | Asmens priežiūros priemonės | 25,5 | 13 | Muzikos instrumentai | 11,0 |
| 6 | Augalai, želdiniai | 16,4 | 14 | Žaidimai, žaislai | 14,0 |
| 7 | Remonto paslaugos | 32,2 | 15 | Raštinės reikmenys ir piešimo medžiagos | 21,8 |
| 8 | Transporto paslaugos | 20,7 |  |  |  |

Plungės rajono savivaldybės tarybos 2021 m. spalio 28 d. sprendimu Nr. T1-259 patvirtintas mėnesinis mokestis 7,50 Eur už mėnesį turėtų būti didinamas iki 9,50 Eur už mėnesį. Aprašo 3.4 papunktis papildytas paaiškinimu dėl mokesčio mokėjimo liepos–rugpjūčio mėnesiais: jeigu vaikas tuo laikotarpiu įstaigos nelanko, tai ir mokestis neskaičiuojamas, mokestis skaičiuojamas tik įstaigą lankantiems vaikams.

Vaikui išvykstant/keičiant ugdymo įstaigą, tikslinga skaičiuoti mokestį už einamojo mėnesio dienas iki prašymo išbraukti iš įstaigos ugdytinių sąrašų pateikimo (Aprašo 3.6.3 papunktis).

Apraše keičiami 3.5.3 ir 5.2 papunkčiai, nes pagal Privalomo ikimokyklinio ugdymo nustatymo ir skyrimo tvarkos aprašo, patvirtinto Lietuvos Respublikos socialinės apsaugos ir darbo ministro 2012 m. balandžio 26 d. įsakymu Nr. V-735/A1-208, 10 punktą Savivaldybės meras skiria privalomą ikimokyklinį ugdymą (anksčiau privalomą ikimokyklinį ugdymą skirdavo Administracijos direktoriaus įsakymu).

**4. Lėšų poreikis ir finansavimo šaltiniai.** Papildomų lėšų šiam sprendimui įgyvendinti nereikės.

**5. Pateikti skaičiavimus, išlaidų sąmatas, nurodyti finansavimo šaltinius.** Papildomų lėšų šiam sprendimui įgyvendinti nereikės, todėl ir papildomų skaičiavimų nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Lyginamasis variantas pridedamas.

**7. Sprendimo projekto antikorupcinis vertinimas.** Antikorupcinisvertinimas atliekamas, vadovaujantis Lietuvos Respublikos korupcijos prevencijos įstatymo 8 straipsnio 1 dalies nuostatomis. Pažyma pridedama.

**8. Nurodyti, kieno iniciatyva sprendimo projektas yra parengtas.** Plungės r. savivaldybės švietimo įstaigų, įgyvendinančių ikimokyklinio ir priešmokyklinio ugdymo programas, vadovų iniciatyva. Projektas suderintas su šių įstaigų vadovais.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Savivaldybės administracijos Švietimo ir sporto skyriui ir Plungės rajono savivaldybės švietimo įstaigoms, įgyvendinančioms ikimokyklinio ir priešmokyklinio ugdymo programas.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* | *Bus reglamentuotas mėnesinio mokesčio dydis ir mokėjimo sąlygos* | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* | *Korupcijai įtakos neturės* | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistė Dangirutė Vaškienė